CELEX: 32022D0179
Language: hu
Date: 2022-02-08 00:00:00
Title: A Bizottság (EU) 2022/179 végrehajtási határozata (2022. február 8.) a rádióspektrum 5 GHz-es frekvenciasávjának a vezeték nélküli hozzáférési rendszerek, többek között rádiós helyi hálózatok megvalósítására történő harmonizált használatáról és a 2005/513/EK határozat hatályon kívül helyezéséről (az értesítés a C(2022) 628. számú dokumentummal történt) (EGT-vonatkozású szöveg)

2022.2.10.   
               
               
                  HU
               
               
                  Az Európai Unió Hivatalos Lapja
               
               
                  L 29/10
               
            
         A BIZOTTSÁG (EU) 2022/179 VÉGREHAJTÁSI HATÁROZATA
         (2022. február 8.)
         a rádióspektrum 5 GHz-es frekvenciasávjának a vezeték nélküli hozzáférési rendszerek, többek között rádiós helyi hálózatok megvalósítására történő harmonizált használatáról és a 2005/513/EK határozat hatályon kívül helyezéséről
         
            
               (az értesítés a C(2022) 628. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG
         tekintettel az Európai Unió működéséről szóló szerződésre,
         tekintettel az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozatra (Rádióspektrum-határozat) (1) és különösen annak 4. cikke (3) bekezdésére,
         mivel:
         
                     (1)
                  
                  
                     A „Digitális iránytű 2030-ig: a digitális évtized megvalósításának európai módja” című bizottsági közlemény (2) az összekapcsoltság tekintetében új, a rendkívül nagy kapacitású hálózatok széles körű kiépítése és használatbavétele révén elérendő uniós célkitűzéseket határoz meg. Az egyik célkitűzés az, hogy 2030-ra az Unió valamennyi háztartását gigabites hálózat fedje le. A vezeték nélküli hozzáférési rendszerek, többek között a rádiós helyi hálózatok (WAS/RLAN-ok) alkalmazásai nagymértékben hozzájárulnak e lefedettségi célkitűzés eléréséhez.
                  
               
                     (2)
                  
                  
                     A rádiós helyi hálózatokhoz való hozzáférést az (EU) 2018/1972 európai parlamenti és tanácsi irányelv (3) 56. cikke szabályozza. A rádiós helyi hálózat – az említett irányelv meghatározása szerint – olyan kis teljesítményű, vezeték nélküli hozzáférési rendszer, amely kis hatótávolságon belül üzemel, úgy, hogy a más felhasználók által a közelben használt hasonló rendszerek zavarásának a kockázata csekély, és amely nem kizárólagos jelleggel harmonizált rádióspektrumot használ.
                  
               
                     (3)
                  
                  
                     A 2005/513/EK bizottsági határozat (4) harmonizálta a rádióspektrum 5 GHz-es sávjának (5 150–5 350 MHz és 5 470–5 725 MHz) vezeték nélküli hozzáférési rendszerek, többek között rádiós helyi hálózatok céljára történő használatát.
                  
               
                     (4)
                  
                  
                     A Nemzetközi Távközlési Egyesület (ITU) Rádiószabályzata (5) értelmében az 5 150–5 350 MHz és az 5 470–5 725 MHz frekvenciasáv az ITU mindhárom Körzetében elsődleges jelleggel a légi mozgószolgálat kivételével a mozgószolgálat számára van felosztva, figyelembe véve az ezen frekvenciasávokban üzemelő többi elsődleges szolgálat védelmének szükségességét. Az ITU 2003. évi Rádiótávközlési Világkonferenciáján (WRC-03) elfogadták az 5 150–5 250, az 5 250–5 350 MHz és az 5 470–5 725 MHz sávnak a mozgószolgálat általi, a vezeték nélküli hozzáférési rendszerek, többek között rádiós helyi hálózatok megvalósítása érdekében történő használatáról szóló 229. határozatot. Ez a határozat, amelyet a 2019. évi Rádiótávközlési Világkonferencián (WRC-19) módosítottak, kiterjesztette a beltéri használat hatályát a vonatokra és a közúti járművekre, meghatározta az 5 150–5 250 MHz frekvenciasávot használó WAS/RLAN-ok maximális adási teljesítményét a közúti járművekben, és korlátozott mértékben lehetővé tette az 5 150–5 250 MHz frekvenciasáv kültéri használatát az e sávban meglévő egyéb felhasználások védelme mellett.
                  
               
                     (5)
                  
                  
                     Több tagállamban elsőrendű fontossággal bír a katonai és meteorológiai radaroknak az 5 250 és 5 850 MHz közötti sávokban történő üzemeltetése, ami különleges védelmet tesz szükségessé a WAS/RLAN-ok okozta káros zavarás ellen. Ebben az összefüggésben a WAS/RLAN-ok használatára vonatkozó műszaki és működési feltételeknek biztosítaniuk kell az egyéb rádiószolgálatokkal – többek között a katonai és meteorológiai radarokkal – kapcsolatos jogos közérdekek védelmét. Továbbá meg kell óvni a műholdas Föld-kutató szolgálathoz (aktív), az űrkutatási szolgálathoz (aktív) és a műholdas mozgószolgálat modulációs összeköttetéseihez kapcsolódó rendszerek működőképességét, különösen az 5 150–5 350 MHz frekvenciasávban.
                  
               
                     (6)
                  
                  
                     2020. április 14-én a 229. határozatot módosító WRC-19 eredményeinek átültetése érdekében a Bizottság – a 676/2002/EK határozat 4. cikkének (2) bekezdése alapján – megbízást adott a Postai és Távközlési Igazgatások Európai Értekezletének (CEPT) a rádióspektrum 5 GHz-es frekvenciasávjának a WAS/RLAN-ok megvalósítására történő harmonizált felhasználásáról szóló 2005/513/EK határozat módosítására. A megbízás alapján a CEPT két feladatot kapott. Az első az volt, hogy javasoljon műszaki feltételeket a 2005/513/EK határozatnak a WRC-19 eredményein (a 229. sz. határozat módosítása) alapuló módosítása érdekében az 5 150–5 250 MHz frekvenciasáv tekintetében. A második feladat az volt, hogy tegyen javaslatot a WAS/RLAN-ok harmonizált műszaki feltételeinek megfelelő aktualizálására az 5 150–5 350 MHz és az 5 470–5 725 MHz sávban. Az aktualizálás célja mérlegelni a szóban forgó WAS/RLAN-ok járművek (légi járművek, közúti járművek (autók, buszok), vonatok stb.) fedélzetén történő használatára vonatkozó lehetőségeket, valamint értékelni a WAS/RLAN rendszer pilóta nélküli légijármű-rendszerek (UAS) rádió-összeköttetései esetében történő használatának megvalósíthatóságát.
                  
               
                     (7)
                  
                  
                     E megbízásnak megfelelően a CEPT közzétette a rádióspektrum 5 GHz-es frekvenciasávjának a WAS/RLAN-ok WRC-19-et követő megvalósítására történő harmonizált használatáról szóló 79. jelentést. A CEPT 79. jelentése felülvizsgált műszaki feltételeket tartalmaz az 5 150–5 250 MHz sávban működő WAS/RLAN-okra vonatkozóan a beltéri használat alábbi típusaira: épületeken belüli használat, közúti járműveken, vonatokon és légi járműveken belüli berendezésekben történő használat, valamint korlátozott kültéri használatra. UAS működése csak az 5 170–5 250 MHz sávban megengedett, különleges kültéri használati esetként. Az 5 250–5 350 MHz sávra vonatkozóan javasolt műszaki feltételek csak az épületeken belüli beltéri használatot teszik lehetővé. Az 5 470–5 725 MHz sáv használata beltéren és kültéren is lehetséges, kivéve a közúti járműveken, vonatokon és légi járműveken belüli berendezéseket, valamint az UAS használatát. E határozat alapjául a megbízás 79. CEPT-jelentésben foglalt eredményei szolgáltak.
                  
               
                     (8)
                  
                  
                     79. jelentésében a CEPT megerősítette, hogy egyetértés van a tekintetben, hogy fontos megoldani az 5 600–5 650 MHz sávban a meteorológiai radarokat érő káros zavarás problémáját. A meteorológiai radarokat érő káros zavarás csökkentése érdekében e határozatnak meg kell határoznia a közúti járművek, a vonatok és a légi járművek WAS/RLAN berendezéseire, valamint a pilóta nélküli légijármű-rendszerek (UAS) használatára vonatkozó műszaki feltételeket, és pontosítania kell a dinamikus frekvenciakiválasztásra (DFS) vonatkozó követelményeket. Ez a határozat az említett intézkedések hatékonyságának értékelése céljából a jövőben felülvizsgálható.
                  
               
                     (9)
                  
                  
                     Amennyiben a WAS/RLAN-okon kívüli egyéb használat földrajzilag korlátozott és a nemzeti szabályozó hatóságok számára ismert, a tagállamokat fel kell jogosítani arra, hogy nemzeti szinten engedélyezzenek vonatokon elhelyezett, az 5 250–5 350 MHz és az 5 470–5 725 MHz frekvenciasávot használó beltéri berendezéseket, amelyek esetében a WAS/RLAN használata ellenőrizhető és földrajzilag korlátozható.
                  
               
                     (10)
                  
                  
                     Ez a határozat a 2005/513/EK határozatban megállapított elvekre és rendelkezésekre épül, és azokat fejleszti tovább. Az egyértelmű jogi helyzet megteremtése érdekében a 2005/513/EK határozatot indokolt hatályon kívül helyezni.
                  
               
                     (11)
                  
                  
                     Az e határozatban előírt intézkedések összhangban vannak a Rádióspektrum-bizottság véleményével,
                  
               ELFOGADTA EZT A HATÁROZATOT:
         
            1. cikk
            Ez a határozat harmonizálja az 5 150–5 250 MHz, az 5 250–5 350 MHz és az 5 470–5 725 MHz frekvenciasáv vezeték nélküli hozzáférési rendszerek – többek között rádiós helyi hálózatok – (WAS/RLAN-ok) céljára történő rendelkezésre állásának és hatékony használatának feltételeit.
         
         
            2. cikk
            E határozat alkalmazásában:
            
                        a)
                     
                     
                        „vezeték nélküli hozzáférési rendszerek – többek között rádiós helyi hálózatok – (WAS/RLAN-ok)”: szélessávú rádiórendszerek, amelyek tekintet nélkül a hálózat topológiájára, vezeték nélküli hozzáférést biztosítanak nyilvános és magáncélú alkalmazások számára;
                     
                  
                        b)
                     
                     
                        „beltéri használat”: olyan zárt térben történő használat, amely biztosítja a más szolgálatokkal történő megosztás elősegítéséhez szükséges mértékű csillapítást. A beltéri használat az e határozat mellékletének műszaki feltételeiben meghatározott, egyedi forgatókönyveket képviselő négy használati típusba sorolható be: épületeken belüli használat, közúti járműveken belüli használat, vonatokon belüli használat és légi járműveken belüli használat;
                     
                  
                        c)
                     
                     
                        „kisugárzott egyenértékű izotrop teljesítmény (EIRP)”: az antennára juttatott teljesítmény és az adott irányban az izotrop antennára vonatkoztatott nyereség (izotrop vagy abszolút nyereség) szorzata;
                     
                  
                        d)
                     
                     
                        „átlagos kisugárzott egyenértékű izotrop teljesítmény (EIRP)”: a legnagyobb teljesítménynek megfelelő átviteli löket közben mért EIRP, teljesítményszabályozás alkalmazása esetén.
                     
                  
         
            3. cikk
            A tagállamok 2022. március 31-ig nem kizárólagos jelleggel kijelölik és hozzáférhetővé teszik az 5 150–5 250 MHz, az 5 250–5 350 MHz és az 5 470–5 725 MHz frekvenciasávot a WAS/RLAN-oknak a mellékletben meghatározott műszaki feltételekkel összhangban történő megvalósítása céljából.
         
         
            4. cikk
            A tagállamok figyelemmel kísérik a szabványok és a technológia alakulását az 5 150–5 250 MHz, az 5 250–5 350 MHz és az 5 470–5 725 MHz frekvenciasáv WAS/RLAN-ok számára történő használatával kapcsolatban, és megállapításaikról jelentést tesznek a Bizottságnak – annak felkérésére vagy saját kezdeményezésükre – annak érdekében, hogy e határozat kellő időben felülvizsgálatra kerülhessen.
         
         
            5. cikk
            A 2005/513/EK határozat hatályát veszti.
         
         
            6. cikk
            Ennek a határozatnak a tagállamok a címzettjei.
         
         
            Kelt Brüsszelben, 2022. február 8-án.
            
               
                  a Bizottság részéről
               
               Thierry BRETON
               
                  a Bizottság tagja
               
            
         
         
            (1)  HL L 108., 2002.4.24., 1. o.
         
         
            (2)  A Bizottság 2021. március 9-i közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának: „Digitális iránytű 2030-ig: a digitális évtized megvalósításának európai módja” (COM(2021) 118 final).
         
            (3)  Az Európai Parlament és a Tanács (EU) 2018/1972 irányelve (2018. december 11.) az Európai Elektronikus Hírközlési Kódex létrehozásáról (HL L 321., 2018.12.17., 36. o.).
         
            (4)  A Bizottság 2005/513/EK határozata (2005. július 11.) a rádióspektrum 5 GHz-es frekvenciasávjának a vezeték nélküli hozzáférési rendszerek, beleértve a rádiós helyi hálózatokat is (WAS/RLAN), megvalósítására történő harmonizált felhasználásáról (HL L 187., 2005.7.19., 22. o.).
         
            (5)  http://www.itu.int/pub/R-REG-RR (2020. évi kiadás).
      
      
         
            MELLÉKLET
            Az 5 150–5 250 MHz, az 5 250–5 350MHz és az 5 470–5 725 MHz frekvenciasávban működő WAS/RLAN-okra vonatkozó harmonizált műszaki feltételek
            
               1. táblázat
            
            
               WAS/RLAN-ok az 5 150 –5 250  MHz frekvenciasávban
            
            
                        
                           Jellemző
                        
                     
                     
                        
                           Műszaki feltételek
                        
                     
                  
                        Frekvenciasáv
                     
                     
                        5 150 –5 250  MHz
                     
                  
                        Megengedett működés
                     
                     
                        Beltéri, beleértve a közúti járműveken, a vonatokon és a légi járműveken belüli berendezéseket, valamint korlátozott kültéri használat (1. megjegyzés).
                        A pilóta nélküli légijármű-rendszerek (UAS) általi használat az 5 170 –5 250  MHz sávon belülre korlátozódik.
                     
                  
                        Sávon belüli sugárzásra vonatkozó legnagyobb átlagos kisugárzott egyenértékű izotrop teljesítmény (EIRP)
                     
                     
                        200 mW
                        Kivételek:
                        
                                    —
                                 
                                 
                                    40 mW legnagyobb átlagos EIRP vonatkozik a vasúti kocsikon belüli berendezésekre, ha a csillapítási veszteség átlagosan kevesebb, mint 12 dB,
                                 
                              
                                    —
                                 
                                 
                                    40 mW legnagyobb átlagos EIRP vonatkozik a közúti járműveken belüli berendezésekre.
                                 
                              
                  
                        Sávon belüli sugárzásra vonatkozó legnagyobb átlagos EIRP-sűrűség
                     
                     
                        10 mW/MHz bármely 1 MHz-es sávban
                     
                  
                        
                                    1. megjegyzés:
                                 
                                 
                                    Kültéri használat esetén a berendezések nem erősíthetők helyhez kötött telepítésű berendezéshez, közúti járművek külső karosszériájához, helyhez kötött infrastruktúrához vagy rögzített kültéri antennához.
                                 
                              
                  Olyan spektrumhozzáférési és zavarcsökkentő technikákat kell alkalmazni, amelyek megfelelő teljesítményszintet biztosítanak a 2014/53/EU európai parlamenti és tanácsi irányelv (1) alapvető követelményeinek teljesítéséhez. Amennyiben a vonatkozó technikákat olyan harmonizált szabványok vagy azok részei írják le, amelyek hivatkozásait a 2014/53/EU irányelvvel összhangban közzétették az Európai Unió Hivatalos Lapjában, az említett technikák teljesítményszintjével legalább egyenértékű teljesítményt kell biztosítani.
            
               2. táblázat
            
            
               WAS/RLAN-ok az 5 250 –5 350  MHz frekvenciasávban
            
            
                        
                           Jellemző
                        
                     
                     
                        
                           Műszaki feltételek
                        
                     
                  
                        Frekvenciasáv
                     
                     
                        5 250 –5 350  MHz
                     
                  
                        Megengedett működés
                     
                     
                        Beltéri használat: csak épületeken belül.
                        A közúti járműveken, vonatokon és légi járműveken belüli berendezések nem megengedettek (2. megjegyzés).
                        A kültéri használat nem megengedett.
                     
                  
                        Sávon belüli sugárzásra vonatkozó legnagyobb átlagos EIRP
                     
                     
                        200 mW
                     
                  
                        Sávon belüli sugárzásra vonatkozó legnagyobb átlagos EIRP-sűrűség
                     
                     
                        10 mW/MHz bármely 1 MHz-es sávban
                     
                  
                        Alkalmazandó zavarcsökkentő technikák
                     
                     
                        Adóteljesítmény-szabályozás (TPC) és dinamikus frekvenciakiválasztás (DFS).
                        Alternatív zavarcsökkentő technikák alkalmazhatók, amennyiben azok a 2014/53/EU irányelv vonatkozó alapkövetelményeinek való megfelelés és az e határozatban foglalt műszaki követelmények tiszteletben tartása érdekében az említettekkel legalább egyenértékű teljesítményt és spektrumvédelmi szintet biztosítanak.
                     
                  
                        Adóteljesítmény-szabályozás (TPC)
                     
                     
                        A TPC-nek átlagosan legalább 3 dB zavarcsökkentési tényezőt kell biztosítania a rendszerek megengedett legnagyobb kimenőteljesítményéhez képest; vagy ha az adóteljesítmény-szabályozás nincs használatban, akkor 3 dB-lel csökkenteni kell a megengedett legnagyobb átlagos EIRP-t és az annak megfelelő átlagos EIRP-sűrűség határértéket.
                     
                  
                        Dinamikus frekvenciakiválasztás (DFS)
                     
                     
                        A rádiómeghatározó rendszerekkel való összeférhető működés biztosítását szolgáló DFS leírása az ITU-R M. 1652-1 ajánlásban (3) található.
                        A DFS mechanizmusnak biztosítania kell, hogy egy adott csatorna kiválasztásának valószínűsége az 5 250 –5 350  MHz és az 5 470 –5 725  MHz sávon belül rendelkezésre álló valamennyi csatorna esetében azonos legyen. A DFS mechanizmusnak a spektrumterhelés átlagosan közel egyenletes eloszlását is biztosítania kell.
                        A WAS/RLAN-nak olyan dinamikus frekvenciakiválasztást kell alkalmaznia, amely az EN 301893 V2.1.1 ETSI szabványban leírt DFS-sel legalább azonos hatékonysággal csökkenti a radart érő zavarást. A WAS/RLAN DFS-hez kapcsolódó beállításai (hardver és/vagy szoftver) nem lehetnek a felhasználó számára hozzáférhetők, ha e beállítások módosítása azt eredményezi, hogy a WAS/RLAN már nem felel meg a DFS-követelményeknek. Ez magában foglalja a következőket: a) a felhasználó nem módosíthatja az üzemeltetési országot és/vagy az üzemi frekvenciasávot, ha ez azt eredményezi, hogy a berendezés már nem felel meg a DFS-követelményeknek, és b) nem lehet olyan szoftvereket és/vagy firmware-eket elfogadni, amelyek következtében a berendezés már nem felel meg a DFS-követelményeknek.
                     
                  
                        
                                    2. megjegyzés:
                                 
                                 
                                    Nagy légi járműveken () (a több hajtóműves helikopterek kivételével) a WAS/RLAN berendezések üzemeltetése 2028. december 31-ig megengedett, 100 mW sávon belüli sugárzásra vonatkozó legnagyobb átlagos EIRP-vel.
                                 
                              
                  Olyan spektrumhozzáférési és zavarcsökkentő technikákat kell alkalmazni, amelyek megfelelő teljesítményszintet biztosítanak a 2014/53/EU irányelv alapvető követelményeinek teljesítéséhez. Amennyiben a vonatkozó technikákat olyan harmonizált szabványok vagy azok részei írják le, amelyek hivatkozásait a 2014/53/EU irányelvvel összhangban közzétették az Európai Unió Hivatalos Lapjában, az említett technikák teljesítményszintjével legalább egyenértékű teljesítményt kell biztosítani.
            
               3. táblázat
            
            
               WAS/RLAN-ok az 5 470 –5 725  MHz frekvenciasávban
            
            
                        Jellemző
                     
                     
                        Műszaki feltételek
                     
                  
                        Frekvenciasáv
                     
                     
                        5 470 –5 725  MHz
                     
                  
                        Megengedett működés
                     
                     
                        Beltéri és kültéri használat.
                        A közúti járműveken, vonatokon és légi járműveken belüli berendezések és az UAS általi használat nem megengedett (3. megjegyzés).
                     
                  
                        Sávon belüli sugárzásra vonatkozó legnagyobb átlagos EIRP
                     
                     
                        1 W
                     
                  
                        Sávon belüli sugárzásra vonatkozó legnagyobb átlagos EIRP-sűrűség
                     
                     
                        50 mW/MHz bármely 1 MHz-es sávban
                     
                  
                        Alkalmazandó zavarcsökkentő technikák
                     
                     
                        Adóteljesítmény-szabályozás (TPC) és dinamikus frekvenciakiválasztás (DFS).
                        Alternatív zavarcsökkentő technikák alkalmazhatók, amennyiben azok a 2014/53/EU irányelv vonatkozó alapkövetelményeinek való megfelelés és az e határozatban foglalt műszaki követelmények tiszteletben tartása érdekében az említettekkel legalább egyenértékű teljesítményt és spektrumvédelmi szintet biztosítanak.
                     
                  
                        Adóteljesítmény-szabályozás (TPC)
                     
                     
                        A TPC-nek átlagosan legalább 3 dB zavarcsökkentési tényezőt kell biztosítania a rendszerek megengedett legnagyobb kimenőteljesítményéhez képest; vagy ha az adóteljesítmény-szabályozás nincs használatban, akkor 3 dB-lel csökkenteni kell a megengedett legnagyobb átlagos EIRP-t és az annak megfelelő átlagos EIRP-sűrűség határértéket.
                     
                  
                        Dinamikus frekvenciakiválasztás (DFS)
                     
                     
                        A rádiómeghatározó rendszerekkel való összeférhető működés biztosítását szolgáló DFS leírása az ITU-R M. 1652-1 ajánlásban található.
                        A DFS mechanizmusnak biztosítania kell, hogy egy adott csatorna kiválasztásának valószínűsége az 5 250 –5 350  MHz és az 5 470 –5 725  MHz sávon belül rendelkezésre álló valamennyi csatorna esetében azonos legyen. A DFS mechanizmusnak a spektrumterhelés átlagosan közel egyenletes eloszlását is biztosítania kell.
                        A WAS/RLAN-nak olyan dinamikus frekvenciakiválasztást kell alkalmaznia, amely az EN 301893 V2.1.1 ETSI szabványban leírt DFS-sel legalább azonos hatékonysággal csökkenti a radart érő zavarást. A WAS/RLAN DFS-hez kapcsolódó beállításai (hardver és/vagy szoftver) nem lehetnek a felhasználó számára hozzáférhetők, ha e beállítások módosítása azt eredményezi, hogy a WAS/RLAN már nem felel meg a DFS-követelményeknek. Ez magában foglalja a következőket: a) a felhasználó nem módosíthatja az üzemeltetési országot és/vagy az üzemi frekvenciasávot, ha ez azt eredményezi, hogy a berendezés már nem felel meg a DFS-követelményeknek, és b) nem lehet olyan szoftvereket és/vagy firmware-eket elfogadni, amelyek következtében a berendezés már nem felel meg a DFS-követelményeknek.
                     
                  
                        
                                    3. megjegyzés:
                                 
                                 
                                    Az 5 600 –5 650  MHz frekvenciasáv kivételével nagy légi járműveken (a több hajtóműves helikopterek kivételével) a WAS/RLAN berendezések üzemeltetése 2028. december 31-ig megengedett, 100 mW sávon belüli sugárzásra vonatkozó legnagyobb átlagos EIRP-vel.
                                 
                              
                  Olyan spektrumhozzáférési és zavarcsökkentő technikákat kell alkalmazni, amelyek megfelelő teljesítményszintet biztosítanak a 2014/53/EU irányelv alapvető követelményeinek teljesítéséhez. Amennyiben a vonatkozó technikákat olyan harmonizált szabványok vagy azok részei írják le, amelyek hivatkozásait a 2014/53/EU irányelvvel összhangban közzétették az Európai Unió Hivatalos Lapjában, az említett technikák teljesítményszintjével legalább egyenértékű teljesítményt kell biztosítani.
            
               (1)  Az Európai Parlament és a Tanács 2014/53/EU irányelve (2014. április 16.) a rádióberendezések forgalmazására vonatkozó tagállami jogszabályok harmonizációjáról és az 1999/5/EK irányelv hatályon kívül helyezéséről (HL L 153., 2014.5.22., 62. o.).
            
               (2)  Az 1321/2014/EU bizottsági rendelettel összhangban nagy légi járműnek minősül az 5 700 kg-ot meghaladó engedélyezett maximális felszálló tömegű, repülőgépként osztályozott légi jármű vagy több hajtóműves helikopter. A több hajtóműves helikopterek azonban nem tartoznak a 2. és 3. megjegyzés hatálya alá.
            
               (3)  ITU-R M. 1652-1 ajánlás: „Az 5 GHz-es sávban működő rádiómeghatározó szolgálat védelmének célját szolgáló dinamikus frekvenciakiválasztás a vezeték nélküli hozzáférési rendszerekben, többek között a rádiós helyi hálózatokban”.